Document ID: 32012R0880

ДЕЛЕГИРАН РЕГЛАМЕНТ (ЕС) № 880/2012 НА КОМИСИЯТА
от 28 юни 2012 година
за допълнение към Регламент (ЕО) № 1234/2007 на Съвета по отношение на транснационалното сътрудничество и преговорите за сключване на договори от страна на организациите на производители в сектора на млякото и млечните продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 126е, параграф 1 от него,
като има предвид, че:
(1)
Раздел IIА от част II, дял II, глава II от Регламент (ЕО) № 1234/2007, вмъкнат с Регламент (ЕС) № 261/2012 на Европейския парламент и на Съвета (2), съдържа правила за организациите на производители и техните асоциации в сектора на млякото и млечните продукти, по-специално относно признаването им и преговорите за сключване на договори. Необходимо е тези правила да бъдат допълнени по отношение на условията за признаване на транснационални организации на производителите и транснационални асоциации на признати организации на производителите, като се уточни отговорността на засегнатите държави членки и, зачитайки свободата на установяване, да се гарантира, че се прилагат правилата на онези държави членки, в които се осъществява значителна част от дейността на такива организации или асоциации.
(2)
Освен това следва да се създадат правила във връзка с установяването и условията за административна помощ, която да се предоставя в случай на транснационално сътрудничество. Такава помощ следва да включва по-специално предаване на информация, която би позволила на компетентната държава членка да оцени дали организацията на производителите или асоциацията на признати организации на производителите спазва условията за признаване. Такава информация е необходима, за да може компетентната държава членка да предприеме действия в случай на неспазване.
(3)
Следва да се установят допълнителни правила за изчисляването на обема сурово мляко, предмет на преговори между признати организации на производителите и преработватели на сурово мляко или млекосъбирателни предприятия. За да вземат предвид сезонните колебания в производството на мляко, изчислението следва да сравни обема на млякото, предмет на договори за периода на доставка, с прогнозния обем на производството на мляко, представителен за периода, за да се оцени спазването на таваните, установени с член 126в от Регламент (ЕО) № 1234/2007,
ПРИЕ НАСТОЯЩИЯ РЕГЛАМЕНТ:
Член 1
Централа
1. Транснационалните организации на производителите установяват централата си в държавата членка, в която имат значителен брой членове или значителен обем продукция за търговия.
2. Транснационалните асоциации на признати организации на производителите, по-нататък наричани „транснационални асоциации“, установяват централата си в държавата членка, в която имат значителен брой членуващи организации или значителен обем продукция за търговия.
Член 2
Отговорности на държавите членки
1. Държавата членка, в която е установена централата на транснационалната организация на производителите или транснационалната асоциация, отговаря за следното:
а)
признаване на транснационалната организация на производителите или транснационалната асоциация съгласно член 126а от Регламент (ЕО) № 1234/2007 и осъществяване на определените в член 126а, параграф 4 от същия регламент дейности;
б)
изграждане на необходимото административно сътрудничество с други държави членки, в които са установени членовете или членуващите организации за удостоверяване спазването на условията за признаване, посочени в член 126а от Регламент (ЕО) № 1234/2007;
в)
предоставяне на цялата информация и документация, свързана с членовете и членуващите организации, при поискване от страна на държавата членка, където те са установени.
2. За целите на параграф 1, буква б) другите държави членки оказват цялата необходима административна помощ на държавата членка, в която е установена централата на транснационалната организация на производителите или транснационалната асоциация, включително и предаването на цялата необходима информация.
3. Когато организация на производителите или асоциация на признати организации на производителите провежда преговори, както е посочено в член 126в от Регламент (ЕО) № 1234/2007, в държава членка, различна от тази, където е установена централата ѝ, съответната държава членка гарантира оказването на цялата необходима взаимна административна помощ.
Член 3
Изчисляване на количествата сурово мляко, предмет на преговори
За целите на член 126в, параграф 2, буква в) и параграф 3 от Регламент (ЕО) № 1234/2007 таваните на преговаряните количества се изчисляват, като се вземе предвид периодът на доставка на суровото мляко, предмет на преговори, и сезонните колебания в производството на мляко, когато те са значителни.
Член 4
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 28 юни 2012 година.

Labels: 11
17
4
5
6